CELEX: 32015D0664
Language: ro
Date: 2015-04-21 00:00:00
Title: Decizia (PESC) 2015/664 a Comitetului Politic și de Securitate din 21 aprilie 2015 privind instituirea Comitetului contribuitorilor pentru misiunea de consiliere militară PSAC a Uniunii Europene în Republica Centrafricană (EUMAM RCA) (EUMAM RCA/1/2015)

29.4.2015   
            
            
               RO
            
            
               Jurnalul Oficial al Uniunii Europene
            
            
               L 110/11
            
         DECIZIA (PESC) 2015/664 A COMITETULUI POLITIC ȘI DE SECURITATE
   din 21 aprilie 2015
   privind instituirea Comitetului contribuitorilor pentru misiunea de consiliere militară PSAC a Uniunii Europene în Republica Centrafricană (EUMAM RCA) (EUMAM RCA/1/2015)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   având în vedere Decizia (PESC) 2015/78 a Consiliului din 19 ianuarie 2015 privind o misiune de consiliere militară PSAC a Uniunii Europene în Republica Centrafricană (EUMAM RCA) (1), în special articolul 8 alineatul (2),
   întrucât:
   
               (1)
            
            
               În temeiul articolului 8 alineatul (5) din Decizia (PESC) 2015/78, Consiliul a autorizat Comitetul politic și de securitate (COPS) să adopte deciziile corespunzătoare cu privire la crearea unui comitet al contribuitorilor (CoC) pentru misiunea de consiliere militară PSAC a Uniunii Europene în Republica Centrafricană (EUMAM RCA).
            
         
               (2)
            
            
               Concluziile Consiliului European de la Nisa din 7-9 decembrie 2000 și concluziile Consiliului European de la Bruxelles din 24-25 octombrie 2002 au stabilit mecanismele pentru participarea statelor terțe la operațiile de gestionare a crizelor și pentru instituirea unui CoC.
            
         
               (3)
            
            
               CoC ar trebui să reprezinte un for de dezbatere cu statele terțe contribuitoare a tuturor problemelor legate de gestionarea EUMAM RCA. COPS, care exercită controlul politic și conducerea strategică a EUMAM RCA, ar trebui să țină cont de punctele de vedere exprimate de CoC.
            
         
               (4)
            
            
               În conformitate cu articolul 5 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și a acțiunilor Uniunii care au implicații în materie de apărare,
            
         ADOPTĂ PREZENTA DECIZIE:
   Articolul 1
   Instituire și mandat
   Se instituie un Comitet al contribuitorilor (CoC) pentru misiunea de consiliere militară PSAC a Uniunii Europene în Republica Centrafricană (EUMAM RCA). Mandatul său este stabilit prin concluziile Consiliului European de la Nisa din 7-9 decembrie 2000 și prin concluziile Consiliului European de la Bruxelles din 24-25 octombrie 2002.
   Articolul 2
   Componență
   (1)   CoC este format din următorii membri:
   
               —
            
            
               reprezentanți ai tuturor statelor membre;
            
         
               —
            
            
               reprezentanți ai statelor terțe care participă la EUMAM RCA oferind contribuții semnificative.
            
         (2)   La reuniunile CoC poate, de asemenea, să participe un reprezentant al Comisiei.
   Articolul 3
   Informații din partea comandantului misiunii UE
   CoC primește informații din partea comandantului misiunii UE EUMAM RCA.
   Articolul 4
   Președinția
   CoC este prezidat de Înaltul Reprezentant al Uniunii pentru afaceri externe și politica de securitate sau de reprezentantul acestuia, în strânsă consultare cu președintele Comitetului militar al Uniunii Europene sau cu reprezentantul acestuia.
   Articolul 5
   Reuniuni
   (1)   Reuniunile CoC sunt convocate periodic de către președinte. Atunci când circumstanțele o impun, se pot convoca reuniuni de urgență la inițiativa președintelui sau la cererea unui membru.
   (2)   Președintele distribuie, în prealabil, o ordine de zi provizorie și documente referitoare la reuniune. Președintele este responsabil de comunicarea rezultatelor dezbaterilor din cadrul CoC către COPS.
   Articolul 6
   Confidențialitate
   (1)   În conformitate cu Decizia 2013/488/UE a Consiliului (2), normele de securitate prevăzute în respectiva decizie se aplică reuniunilor și procedurilor din cadrul CoC. În special, reprezentanții din cadrul CoC trebuie să dețină autorizări de securitate adecvate.
   (2)   Deliberările CoC fac obiectul obligației de păstrare a secretului profesional, cu excepția cazurilor în care CoC decide în unanimitate contrariul.
   Articolul 7
   Intrarea în vigoare
   Prezenta decizie intră în vigoare la data adoptării.
   
      Adoptată la Bruxelles, 21 aprilie 2015.
      
         
            Pentru Comitetul politic și de securitate
         
         
            Președintele
         
         W. STEVENS
      
   
   
      (1)  JO L 13, 20.1.2015, p. 8.
   
      (2)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).